PARLAMENTUL ROMÂNIEI

CAMERA DEPUTAŢILOR
Comisia  pentru  cultură, arte, mijloace de informare în masă

R A P O R T

asupra proiectului de Lege pentru ratificarea Convenţiei europene asupra coproducţiilor cinematografice, adoptată la Strasbourg, 

la 2 octombrie 1992


În urma examinării proiectului de Lege pentru ratificarea Convenţiei europene asupra coproducţiilor cinematografice, adoptată la Strasbourg, la 2 octombrie 1992, în şedinţa din 31 octombrie 2001, Comisia pentru cultură, arte, mijloace de informare în masă propune, cu unanimitatea voturilor celor prezenţi, ca acesta să fie supus spre dezbatere şi adoptare în forma prezentată. 


În ceea ce priveşte textul Convenţiei, tradus în limba română, aşa cum acesta a fost transmis Comisiei, după ce am făcut confruntarea cu textul original al Convenţiei (în limbile franceză şi engleză), facem următoarele observaţii:

1. La art. 2 pct. 3, art. 4 pct. 2 şi la art. 5, sintagma „coproducătorii stabiliţi în … state Părţi“ trebuie să fie înlocuită cu sintagma „coproducătorii care au domiciliul sau reşedinţa în … state Părţi“.

2. La art. 4, titlul articolului „Asimilarea la filmele naţionale“ trebuie să fie înlocuit cu „Asimilarea cu filmele naţionale“.

3. La art. 5 pct. 5, art. 18 pct. 2, art. 19 pct. 1 şi art. 22 pct. 1 lit. b, termenul „adeziune“ trebuie să fie înlocuit cu termenul „aderare“.

4. La art. 19, sintagma „În momentul semnăturii …“ trebuie să fie înlocuită cu sintagma „În momentul semnării…“.

5. În cuprinsul articolelor 9, 11 şi 14, precum şi în Anexa nr. 1, sintagmele „ţări Părţi“ şi, după caz, „ţară Parte“, trebuie înlocuite cu sintagmele „state Părţi“, respectiv, „stat Parte“.

6. La articolele 17, 18, 19 şi 21, termenul „următoare“ trebuie înlocuit cu „ulterioare“.  


Cu acest proiect de lege, Comisia a fost sesizată în fond.


În redactarea raportului, Comisia a ţinut cont de avizele emise de Consiliul Legislativ şi Comisia pentru politică externă.


Proiectul de Lege pentru ratificarea Convenţiei europene asupra coproducţiilor cinematografice, adoptată la Strasbourg, la 2 octombrie 1992 face parte din categoria legilor ordinare.

